Vermoorde vrou van plaaslandgoed se naam bekend | Netwerk24
Deur Ischke Van Eeden 27 Maart 2021 16:06
Renée JainFoto: Facebook/Renée Jain
Die vrou wat in 'n oënskynlike huisrooftog in die De Vierde Liefde-landgoed in die Wolseley-omgewing in die Wes-Kaap vermoor is, is intussen geïdentifiseer as Renée Jain (50).
Die polisie het vroeër gesê die voorval was Saterdag omstreeks 03:30, maar het intussen bekend gemaak dat dit eintlik Vrydag omstreeks 23:00 was.
Jain was die dogter van Cathy Bruyns en die oorlede André (Bakkies) Rossouw. Hy was 'n redakteur van Sarie, 'n assistentredakteur van Huisgenoot en ook baie lank die skrywer van Die Burger-rubriek "Van alle kante".
Bruyns het by navraag laat blyk sy is nie in dié stadium gereed om met die media te praat nie, maar volgens bronne na aan die familie is sy gebroke.
Dit is die tweede dogter wat sy aan die dood afstaan. Bruyns en Rossouw het net dié twee dogters gehad. Hul ander dogter, Nicci, is aan bloedkanker dood.
Bruyns het lank 'n bekende bloemiste-winkel in Kaapstad gehad, wat later deur Nicci oorgeneem is.
Kol. Andrè Traut, 'n polisiewoordvoerder, het vroeër gesê die omstandighede rondom die dood van 'n 50-jarige vrou word ondersoek nadat sy in haar huis op 'n plaaslandgoed in Wolseley vermoor is tydens 'n oënskynlike huisroof.